ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 22. februára 2006
									K materiálu 3304/2006 
									K bodu č. 24

S T A N O V I S K O

k návrhu zákona, ktorým sa mení a dopĺňa zákon č. 513/1991 Zb. Obchodný zákonník – nové znenie

I

	Návrh zákona, ktorým sa mení a dopĺňa zákon č. 513/1991 Zb. Obchodný zákonník predkladá na rokovanie vlády SR ministerka  spravodlivosti Slovenskej republiky Lucia Žitňanská ako iniciatívny materiál. 

II

	Cieľom predkladaného návrhu zákona je odstránenie viacerých problémov aplikačnej praxe ako aj odstránenie legislatívno-technických nedostatkov, ktoré súvisia s prijatím zákona č. 7/2005 Z. z. o konkurze a reštrukturalizácii a o zmene a doplnení niektorých zákonov.  Zároveň predmetný návrh zákona reaguje aj na ustanovenia návrhu zákona, ktorý mení a dopĺňa zákon o cenných papieroch, ktorý je v súčasnosti v legislatívnom procese, prostredníctvom ktorého sa preberajú ustanovenia smernice Európskeho parlamentu a Rady 2004/25/ES z 21. apríla 2004 o ponukách na prevzatie. 
	V návrhu zákona sa zavádza povinnosť podnikateľa, ktorý má v rámci svojej podnikateľskej činnosti založenú internetovú stránku svojho podniku, uvádzať na tejto stránke okrem identifikačných údajov o svojom podniku aj informáciu o jeho súčasnom právnom stave, najmä s dodatkom „v likvidácií“, „v konkurze“ alebo „vo vyrovnaní“. Uvedené informácie majú za cieľ zvýšiť ochranu spotrebiteľa.
   Legislatívna rada vlády SR prerokovala návrh zákona, ktorým sa mení a dopĺňa zákon č. 513/1991 Zb. Obchodný zákonník na   svojom   zasadnutí    dňa   14. februára 2006  a  odporučila   ho  vláde  s c h v á l i ť  s tým, že na jej rokovanie bude predložené jeho nové znenie, do ktorého budú zapracované pripomienky a odporúčania legislatívnej rady.

III

	Sekcia vládnej legislatívy Úradu vlády SR konštatuje, že predkladateľ zapracoval do predloženého nového znenia návrhu zákona všetky pripomienky a odporúčania legislatívnej rady vlády (20 pripomienok). Vzhľadom na uvedené odporúčame vláde návrh zákona, ktorým sa mení a dopĺňa zákon č. 513/1991 Zb. Obchodný zákonník s c h v á l i ť , avšak ešte s touto pripomienkou:

- v bode 19 v § 163 ods. 4 je potrebné vypustiť slovo „sa“ umiestnené pred slovami „má byť spoločnosť založená....“.

Bratislava 21. februára 2006
Vypracovala: A. Králiková

									Štefan G r m a n
									generálny riaditeľ
   								    sekcie vládnej legislatívy